Ugogo Buyile ukubeke kwacaca ukuthi kuqala kwakungekho ukuthi ungumuntu wesifazane kuthiwe uya esikoleni. Kwakuba ngabafana kuphela ababevunyelwa ukuthi baye kofunda ngoba kwakuthiwa yibona ekugcineni ekwakufanele bahambe bayosebenza, ukuya esikoleni kuzobasiza ekutholeni umsebenzi uma sebesigabeni esifanele.
Ngalesosikhathi umuntu wesifazane wayengavumelekile nhlobo ukuthi ahambe ayosebenza edolobheni. Umsebenzi wakhe kwakuba ngowasekhaya ukutheza, ukukha amanzi, ukupheka nokunye. Kuthi uma esesigabeni sokuthi agane, kulindeleke ukuthi alethele abazali izinkomo zamalobolo bese eyahamba eyokwakha umuzi wakhe.
Uma eseganile umthwalo usuke usemkhulu ngoba usuke umuntu engasekho emzini kayise. Umsebenzi usuke usuphindeke kaningi ngoba njengomakoti uyena ekufanele abone ukuthi emzini izinto zihamba kahle yini. Abanye besifazane bayeke ukwenza imisebenzi ebebekade beyenza bengakashadelwa. Okukhulu kunakho konke ukwandisa umndeni okwakulindelwe; okuchaza ukuthi umsebenzi usaqhubeka.
Nomkhuba wokungenwa uma eshonelwe umyeni wakhe wayengawuphikisi ngoba wayengekho umuntu owayezomondlela izingane zakhe yena engasebenzi.
Esikhathini sakudala kwakuyichilo ukuthi umuntu wesifazane aphawule ngezindaba zomuzi noma ngabe wayecabanga ukuthi owakhe umbono ubaluleke kangakanani. Wayethathwa njengomuntu ongafundiswanga inhlonipho kubo ngisho kungabe udaba lungezingane azizalayo. Uma umakoti enebhadi babemkhumbuza emzini ukuthi yini ayizele kulowo muzi ukukhuluma izindaba akusikho okwakhe. Uma enenhlanhla bangamnika ithuba lokubeka umbono kodwa isinqumo asithathwa nguye.